Document ID: 32013D0445

DEĊIŻJONI TA’ IMPLIMENTAZZJONI TAL-KUMMISSJONI
tad-29 ta’ Awwissu 2013
li temenda l-Anness E tad-Direttiva tal-Kunsill 91/68/KEE fir-rigward tal-mudell taċ-ċertifikati tas-saħħa għall-kummerċ fi ħdan l- Unjoni għall-annimali ovini u kaprini u r-rekwiżiti tas-saħħa li jirrigwardaw il-marda tal-ħakk (scrapie)
(notifikata bid-dokument C(2013) 5527)
(Test b’relevanza għaż-ŻEE)
(2013/445/UE)
IL-KUMMISSJONI EWROPEA
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 91/68/KEE tat-28 ta’ Jannar 1991 dwar il-kondizzjonijiet tas-saħħa ta’ l-annimali li jirregolaw il-kummerċ fi ħdan il-Komunità tan-nagħaġ u l-mogħoż (1), u b’ mod partikolari l-Artikolu 14(2) tagħha,
Billi:
(1)
Id-Direttiva tal-Kunsill 91/68/KEE tistabbilixxi l-kundizzjonijiet tas-saħħa tal-annimali li jirregolaw l-kummerċ tal-annimali ovini u kaprini fi ħdan l-Unjoni. Din tipprovdi, fost l-oħrajn, li waqt it-trasport lejn id-destinazzjoni tagħhom l-annimali ovini u kaprini għandu jkollhom magħhom ċertifikat tas-saħħa li jikkonforma ma’ mudell I, II, jew III kif stabbilit fl-Anness E tagħha.
(2)
Ir-Regolament (KE) Nru 999/2001 tal-Parlament Ewropew u tal-Kunsill (2) jistabbilixxi r-regoli għall-prevenzjoni, il-kontroll u l-qerda ta’ enċefalopatiji sponġiformi trażmissibbli (TSEs - transmissible spongiform encephalopathies), fl-annimali bovini, ovini u kaprini. L-Anness VII ta’ dak ir-Regolament jistabbilixxi l-miżuri għall-kontroll u l-qerda tat-TSEs. Barra minn hekk, il-Kapitolu A tal-Anness VIII ta’ dak ir-Regolament jistabbilixxi l-kundizzjonijiet għall-kummerċ fi ħdan l-Unjoni ta’ annimali ħajjin, semen u embrijuni.
(3)
Fid-dawl ta’ evidenza xjentifika ġdida, ir-Regolament (KE) Nru 999/2001 ġie emendat permezz tar-Regolament tal-Kummissjoni (UE) Nru 630/2013 (3). L-emendi għar-Regolament (KE) Nru 999/2001 jneħħu l-biċċa l-kbira tar-restrizzjonijiet fir-rigward tal-marda tal-ħakk atipika. Barra minn hekk, dawn l-emendi jallinjaw iktar ir-regoli marbuta mal-kummerċ fi ħdan l-Unjoni tal-annimali ovini u kaprini mal-istandards tal-Organizzazzjoni Dinjija għas-Saħħa tal-Annimali (OIE), biex b’hekk dawn ikunu jirriflettu approċċ iktar strett.
(4)
Għaldaqstant, il-mudelli taċ-ċertifikati tas-saħħa II u III stabbiliti fl-Anness E tad-Direttiva 91/68/KEE għandhom ikunu emendati biex jirriflettu r-rekwiżiti marbuta mal-kummerċ tal-annimali ovini u kaprini fi ħdan l-Unjoni stabbiliti fir-Regolament (KE) Nru 999/2001, kif emendat permezz tar-Regolament (UE) Nru 630/2013.
(5)
Barra minn hekk, il-format tal-mudell taċ-ċertifikati tas-saħħa I, II u III stabbilit fl-Anness E tad-Direttiva 91/68/KEE għandhom jiġu adattati għall-format stipulat fir-Regolament tal-Kummissjoni (KE) Nru 599/2004 (4).
(6)
Għaldaqstant, id-Direttiva 91/68/KEE għandha tiġi emendata skont dan.
(7)
Il-miżuri stipulati f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
L-Anness E tad-Direttiva 91/68/KEE huwa mibdul bit-test fl-Anness ta’ din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, id-29 ta’ Awwissu 2013.

Labels: 0
3
6